SA warm in 'Reënboog' vir Pro16 op | Netwerk24
Die vier spanne wat Suid-Afrika vanjaar in Superrugby verteenwoordig het, sal in 2021 aan 'n Reënboogbeker-kompetisie saam met die Europese spanne van die huidige Pro14-reeks deelneem.
Duane Vermeulen (Bulle) in 'n onlangse Curriebeker-stryd teen die Haaie. Dié twee spanne, asook die Leeus en Stormers, sal van April af in die Reënboogbeker-kompetisie slaags wees. Foto: Gallo Images
Die Suid-Afrikaanse Rugbyunie (Saru) het Woensdag aangekondig dat die Leeus, Bulle, Stormers en Haaie van April af in dié nuwe reeks betrokke sal wees. Elk van die plaaslike spanne sal 'n toer van drie wedstryde na Europa onderneem, met al 12 die oorsese spanne (van Skotland, Ierland, Wallis en Italië) wat na Suid-Afrika sal reis.
Die nuwe kompetisie begin op 17 April, met die eindstryd wat op 19 Junie beslis sal word.
"Die insluiting van die Suid-Afrikaanse Superspanne in die Reënboogbeker is vir ons 'n stap in die regte rigting," sê Jurie Roux, Saru se uitvoerende hoof, in die verklaring.
"Ná soveel woelinge en onsekerheid in 2020, is die vooruitsig om 'n terugkeer in 'n top-internasionale kompetisie te maak iets waarna ons regtig uitsien."
Roux sê gesprekke oor 'n langtermynverhouding, dit wil sê 'n meer permanente toekoms vir die plaaslike spanne, word steeds gevoer.
Die tydsberekening van die Reënboogbeker is perfek.
Die verwagting is egter dat die vier SA Superspanne van die volgende Europese seisoen af in 'n Pro16-kompetisie sal speel.
Ook Rassie Erasmus, Saru se direkteur van rugby, het die nuwe kompetisie verwelkom.
"Die tydsberekening van die Reënboogbeker is perfek. Dit sal uiteindelik ons Superspanne weer aan 'n internasionale kompetisie laat deelneem – ná 'n jaar se afwesigheid. Dit gebeur op die ideale tyd ter voorbereiding vir die toer van die Britse en Ierse Leeus (wat op 3 Julie teen die Stormers in Kaapstad afskop).
Die 16 spanne sal in twee groepe van agt spanne verdeel word, wat elk sal bestaan uit twee Ierse, twee Suid-Afrikaanse en twee Walliese spanne, asook een elk van Skotland en Italië.
Elke span sal een keer teen elk van die ander in sy groep speel, met die spanne wat boaan hul onderskeie groepe eindig wat in die eindstryd kragte sal meet.
Sedert Covid-19 in Maart die Superreeks in sy tradisionele formaat tot 'n einde laat kom het, was Suid-Afrikaanse rugbyspanne nog nie weer in 'n internasionale kompetisie slaags nie.
Sedertdien is besluit dat die Stormers, Bulle, Leeus en Haaie nie langer in die Superreeks gaan meeding nie. Die viertal se skuif noord het 'n einde aan die Cheetahs en Southern Kings se deelname aan die Pro14-reeks beteken. – Sportredaksie